กฟภ.อ่วมยอมกู้โอ/ดี4.5พันล้านอุดหนี้รัฐ
กฟภ.เซ็งหน่วยราชการตัวดี ค้างค่าไฟบาน ครม.อนุมัติให้กู้เงิน โอ/ดี แบงก์ 4,500 ล้านบาท เสริมสภาพคล่อง
19 ธ.ค. 2555

กฟภ.เซ็งหน่วยราชการตัวดี ค้างค่าไฟบาน ครม.อนุมัติให้กู้เงิน โอ/ดี แบงก์ 4,500 ล้านบาท เสริมสภาพคล่อง
ที่ประชุมคณะรัฐมนตรี (ครม.) เมื่อวานนี้ได้มีมติเห็นชอบให้การไฟฟ้าส่วนภูมิภาค (กฟภ.) กู้เงินระยะสั้นประเภทกู้เบิกเงินเกินบัญชี (โอ/ดี) ในวงเงิน 4,500 ล้านบาท กับธนาคารที่มีเงื่อนไขเหมาะสมที่สุด เพื่อสำรองไว้ใช้เป็นเงินทุนหมุนเวียนเสริมสภาพคล่องกรณีที่มีความจำเป็นเร่งด่วนเป็นเวลา 1 ปี (ม.ค.ธ.ค. 2556)
ทั้งนี้ จากประมาณการเงินสดในปี 2556 กฟภ.มีความต้องการเงินทุนหมุนเวียนเพิ่มขึ้น โดยเฉพาะเดือน มิ.ย. ต้องการ 880 ล้านบาท และ กฟภ.มีลูกหนี้ที่ค้างชำระค่าไฟฟ้าสะสมของหน่วยราชการถึงวันที่ 31 ก.ค.ที่ผ่านมา เป็นเงิน 3,470 ล้านบาท เนื่องจากส่วนราชการมีงบประมาณค่าสาธารณูปโภคไม่เพียงพอกับการใช้ไฟฟ้าจริง
นอกจากนี้ จากมาตรการค่าไฟฟ้าฟรีสำหรับผู้ใช้ไฟฟ้าประเภทบ้านอยู่อาศัยที่ใช้ไฟฟ้าไม่เกิน 50 หน่วยต่อเดือน ที่ผลบังคับใช้ตั้งแต่รอบเดือน มิ.ย.ที่ผ่านมา ทำให้ กฟภ.ต้องสำรองเงินอีกเดือนละ 240 ล้านบาท จึงอาจมีเงินทุนหมุนเวียนไม่เพียงพอ
อย่างไรก็ตาม ทางสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เห็นว่า ควรให้หน่วยงานที่เกี่ยวข้องเร่งดำเนินการตามมติ ครม. ให้พิจารณาแนวทางและมาตรการแก้ไขปัญหาหนี้ค่าสาธารณูปโภคค้างชำระของส่วนราชการให้แล้วเสร็จโดยเร็ว เพื่อลดความเสี่ยงและบรรเทาผลกระทบต่อฐานะการเงินของ กฟภ.ในระยะยาว ขณะเดียวกันการกู้เงิน โอ/ดี จะทำให้ กฟภ.มีสภาพคล่องเพียงพอต่อการดำเนินงานตามปกติได้
นอกจากนี้ ครม.ยังเห็นชอบ ให้ กฟภ.กู้เงินในประเทศวงเงิน 16,869 ล้านบาท เพื่อใช้เป็นแหล่งเงินทุนสำหรับโครงการต่างๆ จำนวน 20 โครงการ ตามที่ ครม.ได้อนุมัติรายการและกรอบวงเงินกู้ของ กฟภ.ตามแผนบริหารหนี้สาธารณะประจำปีงบประมาณ 2556 และการปรับปรุงระหว่างปี